Kleinste baba ter wêreld uit hospitaal ontslaanDie kleinste babaseuntjie ter wêreld is ses maande na sy geboorte uit die hospitaal ontslaan. (Foto: IANS/ANA) Ses maande ná sy geboorte is ŉ Japanse baba wat by geboorte slegs 268 gram geweeg het en beskou is as die kleinste babaseuntjie ter wêreld, uit die Keio-universiteitshospitaal in Tokio ontslaan. Dié seuntjie wat in Augustus met behulp van ŉ noodkeisersnee op 24 weke in die lewe gebring is, het intussen tot ŉ gesonde 3,2 kg gegroei en is twee maande ná sy aanvanklike geboortedatum ontslaan. “Ek kan net sê dat ek bly is dat hy gegroei het, want ek was eerlikwaar nie seker of hy gaan oorleef nie,” het die baba se ma volgens die hospitaal gesê. Dr. Takeshi Arimitsu, wat dié besonderse seuntjie behandel het, het aan die BBC gesê hy is die kleinste baba op rekord wat gebore en ontslaan is uit ŉ hospitaal. Die inligting is volgens die universiteit van Iowa se databasis van die wêreld se kleinste babas. Die kleinste babaseuntjie ter wêreld is ses maande na sy geboorte uit die hospitaal ontslaan. (Foto: IANS/ANA) Arimitsu het gesê hy wou bewys dat “daar ŉ moontlikheid is dat babas die hospitaal in goeie gesondheid kan verlaat, al is hulle so klein gebore”. Die vorige rekordhouer is ŉ Duitse seuntjie wat volgens dieselfde databasis by geboorte slegs 274 gram geweeg het. Die kleinste oorlewende dogtertjie is ook in Duitsland gebore in 2015 en het volgens berigte slegs 252 gram geweeg. Volgens die Keio-universiteitshospitaal is die oorlewingsyfer vir Japanse babas wat minder as 1 kg weeg slegs sowat 90%. Die oorlewingsyfer vir seuns is ook laer as vir dogtertjies. Mediese kenners is nie seker waarom nie, maar sommige glo dit kan verband hou met die stadiger ontwikkeling van seuntjies se longe. Bron: BBC